**N A C R T**

**ZAKON O IZMJENAMA I DOPUNAMA ZAKONA O IZVRŠENJU I OBEZBJEĐENJU**

**Član 1**

U Zakonu o izvršenju i obezbjeđenju („Službeni list CG“, br. 36/11, 28/14, 20/15, 22/17, 76/17 i 25/19) u članu 45 u stavu 2 riječi: „i objavljivanjem u dnevnom štampanom mediju koji izlazi na cijeloj teritoriji Crne Gore“ zamjenjuju se riječima: „i objavljivanjem u „Službenom listu Crne Gore“.“

 Poslije stava 2 dodaje se novi stav koji glasi:

 „Odluku o visini naknade za objavljivanje u „Službenom listu Crne Gore“ donosi „Službeni list Crne Gore“ uz saglasnost organa uprave nadležnog za poslove pravosuđa.“

 U stavu 5 riječi: „u dnevnom štampanom mediju“ zamjenjuju se riječima: „u „Službenom listu Crne Gore“.“

 Dosadašnji st. 3, 4 i 5 postaju st. 4, 5 i 6.

**Član 2**

 U članu 239b poslije stava 3 dodaje se novi stav koji glasi:

 „Na izvršenje kazne zatvora iz člana 239a stav 1 tačka 3 ovog zakona shodno se primjenjuju odredbe zakona kojim se uređuje izvršenje kazne zatvora, novčane kazne i mjere bezbjednosti, osim odredaba o odlaganju izvršenja“.

 **Član 3**

Naziv Glave IIIa mijenja se i glasi: “**POSEBNE ODREDBE O EVROPSKOM NALOGU ZA IZVRŠENJE NESPORNIH POTRAŽIVANJA, EVROPSKOM POSTUPKU ZA SPOROVE MALE VRIJEDNOSTI, EVROPSKOM PLATNOM NALOGU I EVROPSKOM NALOGU ZA BLOKADU**”.

**Član 4**

Poslije člana 291r dodaje se nova glava i osam novih članova koji glase:

“XXXIII EVROPSKI NALOG ZA BLOKADU

**Nadležnost za izdavanje i slanje evropskog naloga za blokadu**

**Član 291s**

Osnovni sud odnosno Privredni sud Crne Gore koji je odlučivao o meritumu stvari nadležan je za odlučivanje po zahtjevu za izdavanje evropskog naloga za blokadu iz Regulative (EU) br. 655/2014 Evropskog parlamenta i Savjeta od 15. maja 2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovačkim stvarima (u daljem tekstu: Regulativa 655/2014), za potraživanja nastala iz odluka toga suda.

Osnovni sud za čije područje je imenovan javni izvršitelj koji je odlučivao o meritumu stvari nadležan je za odlučivanje po zahtjevu za izdavanje evropskog naloga za blokadu iz Regulative 655/2014 za potraživanja nastala iz odluka tog javnog izvršitelja.

Za slanje evropskog naloga za blokadu u smislu člana 4 stav 1 tačka 14 Regulative 655/2014 nadležan je sud iz stava 1 i 2 ovog člana, koji je odlučio po zahtjevu za izdavanje naloga za blokadu.

**Prigovor**

**Član 291t**

Za odlučivanje po prigovoru povjerioca protiv odluke suda kojom je u cjelosti ili djelimično odbijen zahtjev za izdavanje evropskog naloga za blokadu računa u smislu člana 21 Regulative 655/2014 nadležno je vijeće istog suda.

Za odlučivanje po prigovoru dužnika na odluku suda kojim se usvaja zahtjev za izdavanje evropskog naloga za blokadu računa u smislu člana 33, 34 i 35 Regulative 655/2014 nadležno je vijeće istog suda.

Prigovor iz stava 1 i 2 ovog člana podnosi se sudu koji je odlučivao o zahtjevu za izdavanje evropskog naloga za blokadu u roku od 5 dana od dana dostavljanja rješenja.

Javni izvršitelj je dužan da radi odlučivanja po prigovoru na zahtjev suda dostavi spise predmeta u roku o pet dana.

**Izuzeće od blokade i ograničenje blokade**

**Član 291ć**

Sredstva koja su u smislu ovog zakona izuzeta od izvršenja, odnosno kod kojih je izvršenje ograničeno, izuzeta su od blokade u smislu člana 31 Regulative 655/2014.

**Nadleženost za sprovođenje evropskog naloga za blokadu**

**Član 291u**

Za prijem evropskog naloga za blokadu u smislu člana 4 stav 1 tačka 14 Regulative 655/2014 nadležna je organizacija za prinudnu naplatu.

Za izvršenje evropskog naloga za blokadu u smislu Poglavlja 3. Regulative 655/2014 nadležne su organizacija za prinudnu naplatu i banke kod kojih izvršni dužnik ima transakcione račune**.**

**Rangiranje evropskog naloga za blokadu**

**Član 291f**

U slučaju postojanja više novčanih potraživanja prema istom izvršnom dužniku i na istom predmetupotraživanje koje proizilazi iz evropskog naloga za blokadu u smislu člana 32 Regulative 655/2014 namiruje se u skladu sa pravilima ovog zakona koja se odnose na redosljed namirenja više povjerilaca.

**Tijelo za informacije**

**Član 291h**

 Organizacija za prinudnu naplatu nadležna je za davanje informacija potrebnih za identifikaciju banke i računa dužnika u smislu člana 14 Regulative 655/2014.

 Banke u Crnoj Gori dužne su da na zahtjev organizacije za prinudnu naplatu, suda ili javnog izršitelja dostave informacije iz stava 1 ovog člana.

**Sudske takse**

**Član 291c**

Sudska taksa na zahtjev za izdavanje evropskog platnog naloga, evropski platni nalog i prigovor protiv evropskog platnog naloga u smislu člana 42 Regulative 655/2014 naplaćuje se shodno zakonu kojim se uređuju sudske takse u iznosu koji se naplaćuje za podneske i odluku u izvršnom postupku.

**Prevod**

**Član 291č**

Ako je izvršni povjerilac dužan da priloži prevod u smislu člana 49 Regulative 655/2014 taj prevod mora biti na crnogorskom jeziku i ovjeren od lica koje je za to ovlašćeno u nekoj od država članica.“

**Član 5**

Ovaj zakon stupa na snagu osmog dana od dana objavljivanja u “Službenom listu Crne Gore”.

­­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**\***Ovaj zakon usklađen je sa Regulativom Evropskog parlamenta i Savjeta (EZ) br. 655/214 od 15.05.2014. godine o uspostavljanju

postupka za evropski nalog za blokadu računa kako bi se pojednostavila prekogranična naplata duga u građanskim i trgovački stvarima.

**O B R A Z L O Ž E NJ E**

**I USTAVNI OSNOV ZA DONOŠENJE ZAKONA**

Ustavni osnov za donošenje Zakona o izmjenama i dopunama Zakona o izvršenju i obezbjeđenju sadržan je u članu 16 Ustava Crne Gore, kojim je propisano da se zakonom, u skladu sa Ustavom, uređuje način ostvarivanja ljudskih prava i sloboda kada je to neophodno za njihovo ostvarivanje, nadležnost i postupak pred organima javne vlasti, ako je to neophodno za njihovo funkcionisanje, kao i druga pitanja od interesa za državu.

**II RAZLOZI ZA DONOŠENJE ZAKONA**

Izmjene i dopune Zakona o izvršenju i obezbjeđenju neophodno je izvršiti radi njegovog usklađivanja sa Regulativom Evropskog parlamenta i Savjeta (EZ) br. 655/214 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovački stvarima, kako bi se stvorili neophodni uslovi za njihovu nesmetanu primjenu, nakon pristupanja Crne Gore Evropskoj uniji.

Regulative Evropske unije su obavezujući zakonodavni akti koji se moraju u cjelosti primjenjivati na teritoriji svih zemalja članica Evropske unije, pa je neophodno stvoriti sve potrebne uslove za njihovu nesmetanu primjenu u Crnoj Gori, nakon njenog pristupanja Evropskoj uniji.

Iz navedenih razloga, a radi usklađivanja sa navedenom Regulativom, Programom rada Vlade Crne Gore za 2022. godinu, predviđeno je utvrđivanje Predloga Zakona o izmjenama i dopunama Zakona o izvršenju i obezbjeđenju za II kvartal 2022. godine.

 Prilikom pripreme ovog Predloga ocijenjeno je da je, pored potrebe usklađivanja Zakona o izvršenju i obezbjeđenju sa predmetnom Regulativom, potrebno izmijeniti i dopuniti njegove pojedine odredbe radi njihovog unaprjeđenja i otklanjanja nedoumica u praktičnoj primjeni, zbog čega se pristupilo njihovim izmjenama i dopunama.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

Ovaj zakon je usklađen saRegulativom Evropskog parlamenta i Savjeta (EZ) br. 655/214 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovačkim stvarima.

**IV OBRAZLOŽENJE OSNOVNIH PRAVNIH INSTITUTA**

Članom 1 Nacrta izvršena je izmjena u članu 45 važećeg zakona na način što je u stavu drugom predviđeno da se dostavljanje javnim objavljivanjem vrši objavljivanjem u “Službenom listu Crne Gore”. Ocijenjeno je da će uređenje javnog objavljivanja na predloženi način doprinijeti većoj transparentnosti i ujednačavanju prakse javnog objavljivanja, te većoj dostupnosti građanima obzirom da, shodno Zakonu o objavljivanju propisa i drugih akata, Službeni list se izdaje u elektronskoj i pismenoj formi, dok se shodno članu 19 pomenutog zakona, propisi i akti iz člana 5 obavezno objavljuju u štampanom i elektronskom izdanju Službenog lista. Imajući u vidu djelatnost ove Javne ustanove, koja je definisana u članu 24 Zakona o objavljivanju propisa i drugih akata, odnosno da je izdavanje Službenog lista prioritetna djelatnost ove ustanove, ocijenjeno je da će javno objavljivanje akata koje su doneseni od strane javnih izvršitelja, kao nosilaca javnih ovlašćenja, doprinijeti većoj pravnoj sigurnosti, obzirom da će oglašavanje biti koncentrisano u jednom mediju koji je široko dostupan.

U članu 2 Nacrta predviđena je shodna primjena zakona o izvršenju kazne zatvora, novčane kazne i mjere bezbjednosti na izvršenje kazne zatvora kao sredstva izvršenja, koja je nedostajala u važećem zakonskom rješenju.

Odredbom člana 3 izvršeno je usklađivanje sa Regulativom Evropskog parlamenta i Savjeta (EZ) br. 655/214 od 15.05.2014. godine o uspostavljanju postupka za evropski nalog za blokadu računa kako bi se pojednostavila prekogranična naplata duga u građanskim i trgovački stvarima. Tako je predviđena nadležnost za izdavanje i slanje evropskog naloga za blokadu, nadležnost za odlučivanju po prigovoru povjerioca ili dužnika protiv odluke o odbijanju ili usvajanju naloga za blokadu, kao i sredstva koja su izuzeta od blokade i ograničenje blokade. Takođe je uređena nadležnost za sprovođenje evropskog naloga za blokadu, tijelo za davanje informacija potrebnih za identifikaciju banke i računa dužnika u smislu člana 14 Regulative, kao i određivanje sudskih naknada i jezika koji je prihvaćen za prevod pismena.

**V PROCJENA FINANSIJSKIH SREDSTAVA ZA SPROVOĐENJE ZAKONA**

 Za sprovođenje ovog zakona nije potrebno obezbjeđivati finansijska sredstva u Budžetu Crne Gore.